Document ID: 32014R0201

KOMISIJOS ĮGYVENDINIMO REGLAMENTAS (ES) Nr. 201/2014
2014 m. kovo 3 d.
kuriuo dėl medžiagos tildipirozino iš dalies keičiamas Reglamento (ES) Nr. 37/2010 dėl farmakologiškai aktyvių medžiagų, jų klasifikacijos ir didžiausios leidžiamosios koncentracijos gyvūniniuose maisto produktuose priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. gegužės 6 d. Europos Parlamento ir Tarybos reglamentą (EB) Nr. 470/2009, nustatantį Bendrijos farmakologiškai aktyvių medžiagų leistinų liekanų kiekių nustatymo gyvūninės kilmės maisto produktuose tvarką, panaikinantį Tarybos reglamentą (EEB) Nr. 2377/90 ir iš dalies keičiantį Europos Parlamento ir Tarybos direktyvą 2001/82/EB ir Europos Parlamento ir Tarybos reglamentą (EB) Nr. 726/2004 (1), ypač į jo 14 straipsnį kartu su 17 straipsniu,
atsižvelgdama į Veterinarinių vaistų komiteto suformuluotą Europos vaistų agentūros nuomonę,
kadangi:
(1)
farmakologiškai aktyvių medžiagų, naudojamų Sąjungoje maistiniams gyvūnams skirtuose veterinariniuose vaistuose arba gyvulininkystėje naudojamuose biocidiniuose produktuose, didžiausia leidžiamoji koncentracija (toliau - DLK) nustatoma pagal Reglamentą (EB) Nr. 470/2009;
(2)
farmakologiškai aktyvios medžiagos, jų klasifikacija ir DLK gyvūniniuose maisto produktuose nustatytos Komisijos reglamento (ES) Nr. 37/2010 (2) priede;
(3)
Komisijos reglamento (ES) Nr. 759/2010 (3) priedo 1 lentelėje tildipirozinas laikinai iki 2012 m. sausio 1 d. į sąrašą įtrauktas kaip medžiaga, kurią leidžiama naudoti galvijams, ožkoms ir kiaulėms (taikoma raumenims, riebalams (kiaulių odai ir riebalams), kepenims ir inkstams), išskyrus gyvūnus, kurių pienas skirtas žmonėms vartoti. Pagal tą priedą, raumenims nustatytos DLK vertės netaikomos injekcijos vietai, kuriai nurodyta didesnė koncentracija;
(4)
Veterinarinių vaistų komitetui buvo pateikta papildomų duomenų, kuriuos jis įvertino, kad pateiktų rekomendaciją nustatyti galutinę tildipirozino DLK galvijams, ožkoms ir kiaulėms (taikoma raumenims, riebalams (kiaulių odai ir riebalams), kepenims ir inkstams), išskyrus gyvūnus, kurių pienas skirtas žmonėms vartoti. Atsižvelgdamas į tai, kad Komisija ir likučių kontrolės institucijos mano, kad, siekiant užtikrinti likučių kontrolės įvykdomumą, būtina nustatyti vieną DLK raumenims, Veterinarinių vaistų komitetas peržiūrėtoje nuomonėje nerekomendavo pateikti atskiros DLK injekcijos vietos raumenims kaip ankstesnėse nuomonėse;
(5)
pagal Reglamento (EB) Nr. 470/2009 5 straipsnį Europos vaistų agentūra turi svarstyti, ar konkrečiam maisto produktui nustatytą farmakologiškai aktyvių medžiagų DLK galima taikyti kitam maisto produktui, gaunamam iš tos pačios rūšies gyvūnų, arba vienos ar kelių rūšių gyvūnams nustatytą farmakologiškai aktyvių medžiagų DLK - kitų rūšių gyvūnams;
(6)
Veterinarinių vaistų komitetas rekomendavo tildipirozino DLK vertes galvijams ekstrapoliuoti ožkoms. Jis taip pat priėjo išvadą, kad šios medžiagos ekstrapoliuoti kitoms maistinių gyvūnų rūšims negalima;
(7)
todėl tildipirozinui skirtas įrašas Reglamento (ES) Nr. 37/2010 priedo 1 lentelėje turėtų būti iš dalies pakeistas, kad į jį būtų įtrauktos galutinės farmacinės medžiagos tildipirozino DLK vertės galvijams, ožkoms ir kiaulėms (taikoma raumenims, riebalams (kiaulių odai ir riebalams natūraliu santykiu), kepenims ir inkstams). Nuostatos dėl DLK verčių injekcijos vietos raumenims ir dėl laikinųjų DLK verčių turėtų būti išbrauktos;
(8)
tikslinga nustatyti tinkamą laikotarpį susijusiems suinteresuotiesiems subjektams imtis priemonių, kurių gali reikėti, kad būtų laikomasi naujų nustatytų DLK verčių;
(9)
šiame reglamente nustatytos priemonės atitinka Veterinarinių vaistų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 37/2010 priedas iš dalies keičiamas taip, kaip nurodyta šio reglamento priede.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. gegužės 3 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. kovo 3 d.

Labels: 0
3
17
6